CELEX: 
Language: mt
Date: 2016-04-05 00:00:00
Title: REGOLAMENT DELEGAT TAL-KUMMISSJONI (UE) .../... li jikkoreġi r-Regolament Delegat (UE) 2015/2446 li jissupplimenta r-Regolament (UE) Nru 952/2013 tal-Parlament Ewropew u tal-Kunsill fir-rigward ta' regoli dettaljati li jikkonċernaw uħud mid-dispożizzjonijiet tal-Kodiċi Doganali tal-Unjoni

MEMORANDUM TA’ SPJEGAZZJONI
            
            
               1.KUNTEST TAL-ATT DELEGAT
            
            
               Ir-Regolament (UE) Nru 952/2013 (Kodiċi), fil-konsistenza tiegħu mat-Trattat dwar il-Funzjonament tal-Unjoni Ewropea (TFUE), jiddelega lill-Kummissjoni s-setgħa li tissupplimenta ċerti elementi mhux essenzjali tal-Kodiċi, f'konformità mal-Artikolu 290 tat-TFUE. Għalhekk, il-Kummissjoni eżerċitat dawn is-setgħat ġodda u fit-28 ta’ Lulju 2015 adottat ir-Regolament Delegat tal-Kummissjoni (UE) 2015/2446 li jissupplimenta r-Regolament (UE) Nru 952/2013 tal-Parlament Ewropew u tal-Kunsill fir-rigward ta' regoli dettaljati li jikkonċernaw uħud mid-dispożizzjonijiet tal-Kodiċi Doganali tal-Unjoni. Dan ir-Regolament Delegat tal-Kummissjoni stabbilixxa dispożizzjonijiet ta’ applikazzjoni ġenerali li jissupplimentaw il-Kodiċi f'konformità mad-delegi ta' setgħa tiegħu u bl-għan li tkun tista’ ssir applikazzjoni ċara u xierqa tiegħu. 
            
            
               Wara d-dħul fis-seħħ tar-Regolament Delegat (UE) 2015/2446, instabu kontroreferenzi żbaljati li rriżultaw mir-rieżami finali tat-test u mir-riarranġament tal-istruttura ta’ ċerti dispożizzjonijiet. Barra minn hekk, ġew identifikati ċerti elementi nieqsa fid-dispożizzjonijiet tiegħu li b’mod mhux intenzjonat ma ġewx inklużi fit-test tal-att. L-aġġustament ta’ dawn l-ineżattezzi huwa ta’ importanza kbira għall-Kummissjoni, għall-Istati Membri u għall-kummerċ u huwa prekundizzjoni assoluta għall-implimentazzjoni xierqa tal-leġiżlazzjoni doganali tal-Unjoni. 
            
            
               Ir-Regolament (UE) Nru 952/2013 u r-Regolament Delegat tal-Kummissjoni (UE) Nru 2015/2446 se jkunu applikabbli mill-1 ta’ Mejju 2016. Għalhekk, huwa meħtieġ li jiġi emendat ir-Regolament Delegat (UE) Nru 2015/2446 sabiex jiġu sostitwiti r-referenzi problematiċi u jiġu rettifikati l-ommissjonijiet mill-aktar fis possibbli bil-għan li jkun żgurat li d-dispożizzjonijiet neċessarji jkunu fis-seħħ għall-applikazzjoni tal-Kodiċi u tad-dispożizzjonijiet ta' implimentazzjoni tiegħu. 
            
            
               2.KONSULTAZZJONIJIET QABEL MA JIĠI ADOTTAT L-ATT
            
            
               Bejn il-Parlament Ewropew, il-Kunsill u l-Kummissjoni Ewropea saret konsultazzjoni f’konformità mal-paragrafu 4 tal-Fehim Komuni dwar atti delegati.
            
            
               Fis-17 ta’ Marzu 2016 l-abbozz tal-att ġie ppreżentat lid-delegati tal-Istati Membri waqt il-Grupp ta’ Esperti dwar il-Kodiċi Doganali. L-Istati Membri qablu mal-korrezzjonijiet proposti. 
            
            
               3.ELEMENTI LEGALI TAL-ATT DELEGAT
            
            
               L-Artikoli 139 u 141 tar-Regolament Delegat tal-Kummissjoni (UE) 2015/2446 jeħtieġ li jiġu kkoreġuti sabiex l-ommissjonijiet li nstabu jiġu rettifikati. 
            
            
               Billi dawn l-emendi jaffettwaw is-sustanza tal-att delegat, l-istrument xieraq huwa Regolament Delegat tal-Kummissjoni li jikkoreġi r-Regolament Delegat (UE) 2015/2446. Dan jibqa’ japplika sakemm ma tiġi espressa l-ebda oġġezzjoni mill-Parlament Ewropew jew mill-Kunsill fi żmien xahrejn, bil-possibbiltà li dan il-perjodu jiġi estiż għal xahrejn oħra. 
            
            
                
            
            
               REGOLAMENT DELEGAT TAL-KUMMISSJONI (UE) .../...
            
            
               ta’ 5.4.2016
            
            
               li jikkoreġi r-Regolament Delegat (UE) 2015/2446 li jissupplimenta r-Regolament (UE) Nru 952/2013 tal-Parlament Ewropew u tal-Kunsill fir-rigward ta' regoli dettaljati li jikkonċernaw uħud mid-dispożizzjonijiet tal-Kodiċi Doganali tal-Unjoni
            
            
               IL-KUMMISSJONI EWROPEA,
            
            
               Wara li kkunsidrat it-Trattat dwar il-Funzjonament tal-Unjoni Ewropea,
            
            
               Wara li kkunsidrat ir-Regolament (UE) Nru 952/2013 tal-Parlament Ewropew u tal-Kunsill tad-9 ta’ Ottubru 2013 li jistabbilixxi l-Kodiċi Doganali tal-Unjoni
                  1
               , u b'mod partikolari l-Artikolu 160 tiegħu,
            
            
               Billi:
            
         
         
            
               (1)Wara l-pubblikazzjoni tar-Regolament Delegat tal-Kummissjoni (UE) Nru 2015/2446
                  2
               , ġew identifikati żewġ żbalji. 
            
            
               (2)L-ewwel żball jikkonċerna l-preżunzjoni ta’ dikjarazzjoni doganali stabbilita fl-Artikolu 139 tar-Regolament Delegat (UE) 2015/2446 għal uħud mit-tipi ta’ merkanzija msemmija fl-Artikolu 136(1) ta’ dak ir-Regolament Delegat. Dik il-preżunzjoni kienet maħsuba biex tkopri l-istess tipi ta’ merkanzija bħal dawk li jinsabu fir-Regolament tal-Kummissjoni (KEE) Nru 2454/93
                  3
                attwalment applikabbli, jiġifieri palits, kontejners u mezzi ta’ trasport, u spare parts, aċċessorji u tagħmir għal dawk il-palits, il-kontejners u l-mezzi ta’ trasport, oġġetti personali u merkanzija għal finijiet sportivi, materjali għall-benesseri tal-baħħara li jintużaw fuq bastiment involut fit-traffiku marittimu internazzjonali, tagħmir mediku, kirurġiku u tal-laboratorju, materjal għall-għajnuna f’każ ta’ diżastru li jintuża flimkien mal-miżuri meħuda biex jilqgħu għall-effetti ta’ diżastri jew sitwazzjonijiet simili li jaffettwaw it-territorju doganali tal-Unjoni u strumenti mużikali portabbli importati temporanjament minn vjaġġaturi u maħsuba biex jintużaw bħala tagħmir professjonali. Meta r-Regolament Delegat (UE) 2015/2446 ġie ffinalizzat, l-ordni tal-merkanzija elenkata fl-Artikolu 136 tiegħu nbidel, iżda, bi żball, ir-referenzi għal dik il-merkanzija fl-Artikolu 139 ta’ dak ir-Regolament Delegat ma ġewx aġġornati. Ir-referenzi għandhom għalhekk jiġu kkoreġuti.
            
            
               (3)It-tieni żball jikkonċerna l-Artikolu 141(1) tar-Regolament Delegat (UE) Nru 2015/2446. L-Artikolu 233(1)(b) tar-Regolament (KEE) Nru 2454/93 attwalment applikabbli jipprevedi l-possibbiltà, f’għadd ta’ każijiet limitati u speċifiċi ħafna, li l-qsim tal-fruntiera jiġi meqjus bħala dikjarazzjoni għall-importazzjoni temporanja, għall-esportazzjoni jew għar-riesportazzjoni. Bi żball, dik id-dispożizzjoni ma ġietx inkluża fir-Regolament Delegat (UE) Nru 2015/2446, u b'riżultat ta’ dan mhuwiex possibbli li ċerti oġġetti jiġu ddikjarati permezz tal-att uniku tal-qsim tal-fruntiera tat-territorju doganali tal-Unjoni. Bl-adozzjoni tar-Regolament Delegat (UE) Nru 2015/2446, ma ġiet prevista l-ebda modifika tad-dispożizzjoni dwar it-tipi ta’ atti li huma meqjusa bħala dikjarazzjoni doganali. Għalhekk, l-Artikolu 141(1)(a) għandu jiġi kkoreġut. 
            
            
               (4)Għalhekk, ir-Regolament Delegat (UE) 2015/2446 għandu jiġi kkoreġut skont dan.
            
            
               (5)Id-dispożizzjonijiet ta’ dan ir-Regolament għandhom japplikaw mill-1 ta’ Mejju 2016 sabiex il-Kodiċi jkun jista’ jiġi applikat b’mod sħiħ,
            
            
               ADOTTAT DAN IR-REGOLAMENT:
            
            
               Artikolu 1
            
            
               Korrezzjonijiet tar-Regolament Delegat (UE) 2015/2446
            
            
               Ir-Regolament Delegat (UE) 2015/2446 jiġi kkoreġut kif ġej:
            
            
               (1)L-Artikolu 139 jinbidel b’dan li ġej: 
            
            
               “1. Meta ma tkunx iddikjarata permezz ta' mezzi oħra, il-merkanzija msemmija fil-punti (a) sa (d) u fil-punt (h) u fil-punt (i) tal-Artikolu 136(1) għandha titqies li tkun iddikjarata għal dħul temporanju f'konformità mal-Artikolu 141.
            
            
               2. Meta ma tkunx iddikjarata permezz ta' mezzi oħra, il-merkanzija msemmija fil-punti (a) sa (d) u fil-punt (h) u fil-punt (i) tal-Artikolu 136(1) għandha titqies li tkun iddikjarata għar-riesportazzjoni f'konformità mal-Artikolu 141 bir-rilaxx tal-proċedura ta' dħul temporanju.”;
            
            
               (2)fl-Artikolu 141(1), jiżdied il-punt (d) li ġej:
            
            
               “(d)
                     l-att uniku tal-qsim tal-fruntiera tat-territorju doganali tal-Unjoni tal-merkanzija fi kwalunkwe waħda mis-sitwazzjonijiet li ġejjin:
            
            
               (i)fejn tkun tapplika eżenzjoni mill-obbligu li titwassal merkanzija lejn il-post xieraq f’konformità mar-regoli speċjali msemmija fl-Artikolu 135(5) tal-Kodiċi;
            
            
               (ii)fejn il-merkanzija hija meqjusa bħala ddikjarata għar-riesportazzjoni f'konformità mal-Artikolu 139(2) ta’ dan ir-Regolament;
            
            
               (iii)fejn il-merkanzija hija meqjusa bħala ddikjarata għall-esportazzjoni f'konformità mal-Artikolu 140(1) ta’ dan ir-Regolament.”
            
            
            
               Artikolu 2 
            
            
               Dħul fis-seħħ
            
         
         
            
               Dan ir-Regolament jidħol fis-seħħ l-għada tal-jum tal-pubblikazzjoni tiegħu f'Il-Ġurnal Uffiċjali tal-Unjoni Ewropea.
            
            
            
               Japplika mill-1 ta’ Mejju 2016.
            
            
               Dan ir-Regolament jorbot fl-intier tiegħu u japplika direttament fl-Istati Membri kollha.
            
            
               Magħmula fi Brussell, 5.4.2016
            
            
               
                     Għall-Kummissjoni
               
               
                     Il-President
                     Jean-Claude JUNCKER
               
            
         
         
            
                  
                     (1)
                  
                        ĠU L 269, 10.10.2013, p. 1.
               
               
                  
                     (2)
                  
                        Ir-Regolament Delegat tal-Kummissjoni (UE) 2015/2446 tat-28 ta’ Lulju 2015 li jissupplimenta r-Regolament (UE) Nru 952/2013 tal-Parlament Ewropew u tal-Kunsill fir-rigward ta’ regoli dettaljati li jikkonċernaw uħud mid-dispożizzjonijiet tal-Kodiċi Doganali tal-Unjoni (ĠU L 343, 29.12.2015, p.1).
               
               
                  
                     (3)
                  
                        Ir-Regolament tal-Kummissjoni (KEE) Nru 2454/93 tat-2 ta' Lulju 1993 li jiffissa d-dispożizzjonijiet għall-implementazzjoni tar-Regolament tal-Kunsill (KEE) Nru 2913/92 li jistabbilixxi l-Kodiċi Doganali Komunitarju (ĠU L 253, 11.10.1993, p. 1).